Stakkevis af ansøgninger om miljøgodkendelser fra nordjyske landmænd er strandet i kommunerne.

Kommunerne føler sig ret uskyldige i problemet. De har overtaget miljøgodkendelserne fra de gamle amter. Og ansøgninger foregår nu over Skov- og Naturstyrelsens hjemmeside. - Systemet skulle fungere fra 1. januar. Men først nu kan vi begynde at bruge det - og savner stadig en række værktøjer, konstaterer fagchef Jørgen Ussing, Mariagerfjord Kommune. - Kommunerne kan godt behandle miljøansøgninger. Men det er korrekt at vi endnu ikke har lagt alle de oplysninger de skal bruge på nettet, siger kontorchef Sune Schou, Skov- og Naturstyrelsen til TV2/Nord. Han lover det sker i løbet af  den kommende uge. Imens venter gårdejer Per Hougaard, Hobro, stadig på svar på sin ansøgning - som han sendte for et år siden.